Obsedenost z ženskim orgazmom

Nekje na poti do tega cilja pozabimo uživati. Je sploh čudno, da »cilja« ne dosežemo?

Ženski orgazem. Strah in trepet vseh moških, ki želijo kot kralji zadovoljiti svoje kraljice. Vsi miti, edine resnice in neresnice, sprejemljivost in zavračanje, normalno in nenormalno, izhajajo iz nerazumevanja bistva spolnega življenja nasploh ter drugačnosti med moškim in žensko. Morda povedo največ podatki o orgazmih pri spolno aktivnih ženskah (vključujejo ženske, ki se izključno samozadovoljuje in ženske, ki imajo tudi ali samo spolne odnose z moškimi).

Orgazem

Na osnovi številnih podatkov, ki so si zelo podobni, sem oblikovala dva zaključka: ženske so razdeljene po tretjinah glede doživljanja orgazma (redno doživljajo orgazem, niso nikoli doživele orgazma ali doživljajo orgazem občasno) in polovicah glede poznavanja orgazma (vedo ali ne, ali sploh doživljajo orgazem). Še ena drobna zanimivost: orgazem doživljajo bolj pogosto ženske, ki nimajo spolnih odnosov z moškim. Kaj je narobe, če je sploh kaj narobe?

Ni resnic o ženskem orgazmu, je samo orgazem ženske

Vse “resnice” o ženskem orgazmu nas omejujejo, da bi ga zares doživele. Ženski orgazem z razliko od moškega, ki se zaključi z izlivom (moška ejakulacija), ni tako zelo očiten. Ker nima enoznačno definiranega izraza, je seveda lahko predmet številnih diskusij raznih “strokovnjakov”. Karkoli trdijo o vašem orgazmu, vaš orgazem je edinstven in samo vaš.

Naj navedem nekaj “svojih resnic”, vi pa si oblikujte svoje:

orgazem ni cilj spolnega odnosa in ni obvezen zaključek spolnega odnosa

če ga ne doživimo, nismo frigidne in moški ne slab ljubimec

doživljanje sočasnih orgazmov s partnerjem ni nujno, je pa zelo lepo

orgazem, ki ga doživimo v spolnem odnosu z moškim, ni vreden nič več, kot orgazem, ki ga doživimo pri samozadovoljevanju

pri orgazmu ni vzorcev. Ne glede občutkov, časa trajanja in pogostosti

ne obstaja samo ena oblika orgazma in nobena ni “obvezna”

moški in ženske doživljamo v spolnosti podobne občutke, le časovno nismo usklajeni

starost pri prvem orgazmu ni pomembna, temveč njegovo večkratno ponavljanje (navada je železna srajca – tudi na področju orgazmov)

doživljanje orgazma ni odvisno od let, temveč poželenja in strasti

samozadovoljevanje ne zmanjšuje zmožnosti doživljanja orgazma

klišeji so bedarija. Denimo “ženske si želijo romantiko, moški seks”

Zakaj smo drugačni in doživljamo orgazem drugače?

Razlika med moškim in žensko izhaja iz razlike v spolni energiji. Spolna energija je bistvena za energijo celotnega telesa. Uspešno spolno življenje nam daje energijo za polno in zadovoljujoče življenje v celoti. Danes pa imam energije! Kolikokrat rečemo tako! Spolno energijo imamo vsi, le da je njena količina odvisna od poželenja posameznika. Poželenje je generator življenja samega. Vsi smo sposobni močnega poželenja in strasti, vsi smo sposobni dajati in prejemati užitek.

Kaj je spolna energija? Spolna energija se ustvarja v spolnih organih in se širi po telesu z vzburjanjem. Čutimo jo kot utripanje, ščemenje, toploto, zbadanje, valovanje. Spolna energija izrazito vpliva na naša čustva. Droben korak med ljubeznijo in sovraštvom, kajne? Spolnost ne sme biti način zmanjševanja napetosti, sprostitve, če smo jezni. Spolna energija, ki nastane v tem primeru, vsa negativna čustva še dodatno okrepi.

Ženske imamo do spolnosti večkrat drugačen odnos. Spolno življenje ločujemo od ostalega življenja, ki je za nas bolj pomembno. Skrb za lastni užitek je dejanje sebičnosti. Naše spolno poželenje ostaja neizraženo in nezadovoljeno, kar se odraža v tistem delu življenja, ki mu dajemo prednost. Ali se zavedate, da bi lahko bili boljša mama, če bi bilo vaše spolno poželenje zadovoljeno?

Spolna energija moškega, spolna energija ženske

Moška in ženska spolna energija se razlikujeta. Zato imamo različne spolne potrebe. Moške obvladuje v glavnem moška energija, ki je energija akcije. Hitreje se vzburijo, a je vzburjenje kratkotrajnejše. Ženske obvladuje v glavnem ženska energija, zato se vzburimo počasneje, a ga hkrati doživljamo močnejše in dolgotrajnejše. Obe sta medsebojno nepogrešljivi in odvisni. Torej smo moški in ženske res dve polovici celote, kajne?

Gibanje obeh energij po telesu je različno. Ženska energija se premika po telesu navzdol (nožnica je njen najnižji del), moška energija pa v nasprotni smeri. Ženski seks se zato začne v glavi in srcu, moški v spolnih organih. Bistveno je, da se tega zavedamo. Ženske moramo energijo prenesti v spolne organe, moški v srce in glavo. Ženske potrebujemo več časa. Če želi moški zares “občutiti” žensko ob sebi (govorimo o ljubljenju in ne o seksu; res upam, da poznate razliko), mora zadrževati svoj izliv tako dolgo, dokler se njegova spolna energija ne poveže s čustvi v njegovem srcu. Govorim o povezanosti z žensko.

Če razumemo in sprejemamo drugačnost med nami, imamo možnost čudovitega spolnega življenja v dvoje. Kako lahko presežemo to drugačnost? Dotik. Kako zelo preprosto, kajne? Če bi se ljudje zavedali čudovite moči dotika, bi se večkrat dotikali. Dotik izboljša spolno odzivnost žensk, izboljša erekcijo in občutljivost penisa. Brez dotikov smo ženske depresivne in moški nasilni. Za prenos energije po telesu je bistven zelo rahel, čuten dotik, ki ga komaj občutimo in prebuja živčne končiče na površini kože.

Moški, ki pozna žensko, ve, zakaj se njegovi nežni, komaj zaznavni dotiki začnejo na njenih dlaneh in stopalih ter nadaljujejo preko glave in trupa do spolnih organov in čez nekaj časa nadaljujejo s stimulacijo “muce”. Ženska, ki pozna moškega, ve, zakaj se njeni dotiki nežno, komaj zaznavno dotaknejo njegovega “korenjaka” in se nadaljujejo po vsem telesu, da se potem znova vrnejo k njegovi neposredni stimulaciji.